Keddre az egész országra elsőfokú figyelmeztetést adtak ki. A legmagasabb nappali hőmérséklet 28 és 35 fok között várható, az Alföldön lesz a legmelegebb.

A következő napokban a záporok, zivatarok száma fokozatosan csökkenni fog, azonban a hőmérsékletben nem várható jelentős változás – derül ki az Országos Meteorológiai Szolgálat (OMSZ) előrejelzéséből.

Kedden a fátyol- és gomolyfelhők mellett általában többórás napsütésre számíthatunk. Szórványosan zápor, zivatar fordulhat elő, helyenként felhőszakadással kísérve. A délkeleti, keleti szél helyenként megélénkül, de zivatarok környezetében erős vagy viharos széllökések is lehetnek. A zivatarok veszélye miatt az egész országban riasztásokat adtak ki a zivatarok veszélye miatt. Bács-Kiskun, Csongrád, Békés és Hajdú-Bihar megye kivételével pedig mindenhol felhőszakadások miatt is figyelmeztetnek.

Bács-Kiskun, Békés, Csongrád, Hajdú-Bihar, Szabolcs-Szatmár-Bereg és Jász-Nagykun-Szolnok megyében a napi középhőmérséklet 25 fok felett valószínű, itt a hőség miatt adtak ki riasztásokat. A legmagasabb nappali hőmérséklet 28 és 35 fok között várható.

Szerdán a hajnali párásság és a néhol kialakuló alacsonyszintű rétegfelhőzet feloszlását követően alapvetően napos idő lesz gomolyfelhőkkel. Néhol zápor, zivatar alakulhat ki. A változó irányú szél gyenge vagy mérsékelt marad, de zivatarban átmeneti szélerősödés fordulhat elő. A legalacsonyabb éjszakai hőmérséklet 14, 21, a legmagasabb nappali hőmérséklet 30, 35 fok között alakul. A hőség miatt a fővárosra és Pest, Baranya, Bács-Kiskun, Békés, Csongrád, Fejér, Hajdú-Bihar, Szabolcs-Szatmár-Bereg, Jász-Nagykun-Szolnok és Tolna megyére adtak ki elsőfokú figyelmeztetést.

Csütörtökön a kevés fátyol- és gomolyfelhő mellett sok napsütés várható, elvétve lehet zápor, zivatar. A déli szél mérsékelt marad. A legalacsonyabb éjszakai hőmérséklet 14, 21, a legmagasabb nappali hőmérséklet 30, 35 fok között valószínű.

Pénteken változó mennyiségű fátyol- és gomolyfelhőzet várható, emellett több órára kisüt a nap. Északon fordulhat elő néhol zápor, zivatar, és az egyre többfelé északira forduló szél megélénkül. A legalacsonyabb éjszakai hőmérséklet 14, 21, a legmagasabb nappali hőmérséklet 28, 34 fok között lehet.

Szombaton sok napsütés várható a kevés fátyol- és gomolyfelhő mellett. Helyenként fordulhat elő zápor, zivatar, a változó irányú szél mérsékelt marad. A legalacsonyabb éjszakai hőmérséklet 14, 21, a legmagasabb nappali hőmérséklet 27, 32 fok között alakul.

Vasárnap gomolyfelhős, napos idő várható néhol záporral, zivatarral. A déli szél helyenként megélénkül. A legalacsonyabb éjszakai hőmérséklet 14, 21, a legmagasabb nappali hőmérséklet 28, 33 fok között valószínű.